floriandebaene/DutchDraCor4ML huggingface dataset:
Gelijck het ijs van eender nacht gevroosen
seer weeck is nader natueren gangk
so is oock u Leeven seer brooss en cranck
want ghij moet sterven / dits openbaer
en ghij en weet hoe wanneer noch waer
aldus ick breeckelijck u Logijs als dijs
van eender nacht..
Hout wel den boeck het is nae prijs
ke gaet heenen praesen daer u bonte wolff grijsers
met Loocken woonen...
Twij smeet ghij dees minckijsers
daer menich mensche in werdt besletst
Tvolck heefter hem selffs ingequest
sijnse niet sodt die hem selffs verlacken
dits de maniere van dees kettersche quacken
sij saeijen haer fenijn hier en daer in hoecken
dwelck sij geraept hebben als poinctgens roecken
hier en daer uuijt boecken vol valscher treecken
den bien niet maer den spinnen geleecken
so thoonen sij int eijnde haer angeltgen bloot
maer haer selven aendoende den meesten noot
denckt ghij voort marotte daer steeck ick een spelle
Vier tacken heeftse als ickse wel telle
de drie staen onder ende de vierde boven
hoe datmense worpt
Tvolck is so verschoven
op alderhande gebreck / donchristelijck dier
Hem quetsende in alle die tacken vier
die ick wel weet hoe datse heten
ende elck besondere
Eij hoort hem staen bleten
tschijnt dat hij clappagie heeft verpacht
dus weet ghij wadt goeij Jans treet sacht
ten is u schaede noch u gewin // niet
om u en wordttet te meer noch te min // niet
en daerom swijcht het wordt u beter
ick raet u voor t beste
Swijcht selver vuijl sleter
ter droever tijt waerdij voor tvolck geboren
al soudij verworgen......
Nu segt op laet hooren......
volcompt mijn bevel te desen tijen
hoe heet den den eersten tack
Jigo Ipocrijsijen.......
een patronesse vanden phariseen gebroeijt
daer hem heresije wel sterck op schoeijt
ende hem sommighe geestelijcke wel op verstaen
sij hebben wel tschijn van deuchden aen
Ja tschijnt dat sij geschoeijt ten hemel vliegen
maer inden staert wertmen gewaer tbedriegen
daer sij den simppelen mede verblinden
maer haer selven eerst
Goet Ingeven.
Haer selven sij seer schinden
al willen sijt somtijts den simpelen wijten
Het geestelijckt seer wel cappen en Lange habijten
boecken pater nosters en sulck devoot plegen
maer soumen der sommiger wercken wegen
die met drincken en hoereren gaen slimme gangen
en cappen en wielen opden thuijn hangen
tsus tsus marotte wilt swijgen en dincken
Mochtment seggen ende en vondmer niet op stincken
al ist gesneden cleet verscheijen grauw oft bruijn
na thert vleijssleijck is sijn sij al tout mijn
predicanten diaeckens meesters en knapen
deen dander volgende als doen de apen
Haer weertschaepen en maeltijen helpen mij dit tuijgen
En sietmense niet meest mijn beenderkens suijgen
al is den sommigen thouwelijck verboden stout
nochtans hebbense mijn Lange getrout
Jae en inne geleijt / en beslaepen mede
van d'bancketeren mach ick nau hebben vrede
de heerschappij mach ick mijn wel beroemen
Nu den tweden tack....
Ick sal hem u noemen
hij heet tiraimije dat moet ghij wel weten
daer veel affgeschreven hebben die propheten
verboden in de schrift in alle manieren
niet alleen van waerlijcke princhieren
diet doen nochtans so moet ickt haeten
maer oock van sulcken groote soudaten
die met gesuijckerde geveijnsde replijcken
Holla marotte wilt u becxken toe dijcken
oft ghij crijcht een vuijst siet voor u sterre
Ghij beschermherders tfij siet men u so verre
vander Justitije wegen aldus doolen
die schaepkens die u waeren bevolen
te beschermen te Leeren dach en nacht
die verflout ghij ende schandalaseert ghij onsacht
des u ten Joncxsten dach christus verwijt // naeckt
Die den macht heeft elck hem tot raepen int crijt // maeckt
hoe wel Justianiaen dat niet en vermach
Jesabel consenteert
Dat was den rechten slach
die practijcke can oock alsulck bier nu brouwen
dit doet mijn gaen met sijden en fluwelen mouwen
en met saijen falijen spade en vroech
daer een out Loopheuckgen mijn moer was goet genoech
want van wes thert begeert heb ick geen gebreeckinge
Waij dese en gevolen niet eens de steeckinge
vande minckijsers die sij selven niet en smeden
Veel te badt sullen sijse ke sijt te vreden
hier naemaels voelen eeuwich sonder ternnijn
Maer den derden tack......
Die is genaempt fijn
groote onbeveijnsde boeverije
met eijgen baet achterclap et met nije
met ongehoorsaemheijt der geboden betraept
en met verachtinge des woort gods vercnaept
over tgemeijn volck dominerende
dat sietmen nu aende wercken wel
Wadt schande is nu openbaer overspel
wie wordt van sulckx te smeden moe
Waij wij mans houwen daer ons wijven toe
al weten wijt wel wij en willens niet weten
ten minsten dat ick mede schocken mach en eeten
oock chrijchtmen somtijts een versleten cleet aent Lijff
Waer maeckt nu de consientije / geckijff
van gulsige weerschappen en droncken drincken
hier en heeftmen doch inne geen achterdincken
diet straffen souden spelen alme en swijgen
sodt sodt sot
Wadt goets over taeffel seggen dat sijn al blau vijgen
men weet den tijt anders niet te besteden
dan met vijleijnie oneerbaere reden
hooger niet Marotte oft ghij crijcht een vuijst
En de kinderen volgen d'ouders wel Juijst
cleijn boeffkens nau een olijcoeck groot
sweeren nu des heeren wonden passie en doot
sij en connen nau haer pater / noster te recht
Om wadt goets te Leeren sijnse veel te slecht
Och tvolck twaer goet dat ghijt overpeijsden
En dat hem dees meeijsgens oock wadt veijsden
Jae en daer toe dees Jonge gesellen
want sullen sij somtijts een raetsel vertellen
die de waerheijt daer aff grondeert wel claer
ten luijt min noch meer dan offt boeverij waer
alst oock is maer sij versimpeltent
en met gelijckenisse sij bewimpelt
seggende tis reijnlijck al ist wadt vaets
Waij al ten aerssewaers / teeckent die kaets
want sij lerender bij weten groot en smal
de boeverijrije vander weerrelt al
dus minckense hem selven met desen tacke
Aen ziel en aen Lijff...
Ick wed u om een placke
ghij wist wel hoe dat ghij gewannen waert
voor u thien Jaer.....
Wel dats nu den aert....
tcoempt oock te passe als wij nae thouwelijck staen
Jae toeffdemen so lange.........
Kee wadt Leijt daer aen......
sijn gebaende wegen quaet te wandelen
Waer sietmen nu eenige als verstandelen
haer in neringe en in ambacht draegen
wie doet hem alsoot hem sou moogen behaegen
tis wonder dat godt al mach gedogen
Het Loopt al blint met beijen oogen
slinckx en rechts geheel verleemt en manck
ontwoeckeren is oock der boeverijen ganck
den arbeijt onthouwen en is geen consientije
En van hoerderije en maeckt niemant mentije
tis goet voor de Lazarije doen de sulcke luijen
holla Marot schorst voort alsulcke buijen
hooger niet een woort oft u naeckt tempeest
Nu den vierden tack.......
Ongelooff eest.....
den quaetsten van allen altijt staende boven
Och dien tack vol valscher Ongeloven
noijt gheen so verdoemelijck al issij de lest
alle staeten hebben hem daer inne gequest
weijnich uuijtgenomen ick moets oorconden
Wadt vintmen nu al des vleijsch vrijheijts honden
poinctgens gesellen en seckten stichters
die met desen tacke den simpelen wichters
thart affsteecken godt sijs geclaecht
met welcken oproer is nu de werrelt geplaecht
en al door desen tacke / wadt segdij marot
Ghij dumck een prropheterende sodt
al soudt ghijt gaern op u marotte Leggen
ghij en segtet te min niet
En soudt ickt niet seggen.......
die over ons Leecken nu thoofft willen wesen
gelooffden sijt selffs dat sij preecken en lesen
sij en vonden haer selven dus niet verminckt
in haer selffs maeckinge
Voorwaer mij dunckt
de sodt seijt al spottende Quaet en waer.
Bij Lo dat doet hij.............
En tis nu openbaer.........
de sulcke geven den leecken den voet
want waert dat sij gelooffden dat Christus sijn bloet
gestort heeft tot ons alder vroemenisse
sij en souden hem totter verdoemenisse
deur den ongelove dus niet Laeten betraepen
veel heeren en Jonckers volgen ba als paepen
overmidts tvlees vrijheijt vaster dan een muer
die met rechte straffen souden d'ongelooffs oproer
dat sijn dalleganten met allen abele
dan volcht de gemeente elck met sijn fabele
nu ghij voorts Marotte tis quaet om swijgen
Och volck sietmen u tot den Ongelove dus nijgen
wel seijtmen dat tlicht in duijsternissen Licht
Al int sandt wort van haer gefondeert ende gesticht
o' volck geestelijck en waerlijck hebdij ghen schaempte
van uwen bedrijve
Och noijt meerder blaempte
met recht sij lachter gesproocken u
dat ghij noch dees hoere bij u houdt nu
en minckijsers te smeden niet en verlaet
niet achtende op u selffs quetsinge quaet
so dat daer sulckx godt Laet geschien
dat comenschap en neringe u beijde ontvlien
en het gelt gesackt werdt en gekist
ende alle welvaeren onder u vernuft
daer bij ducht ick ghij cortelijck sult aenschouwen
wraecke van sonden op u kerven en houwen
sonder eenige genade ofte remis
met drie de alderswaerste plaegen gewis
als sterfft oorloch ende dierentije
ten sij dat ghij verlaet dese valse prije
Alderhande gebreck vol van oneeren
en u tot u selffs kennisse gaet keeren
uwen getrouden wijve dit doe ick u weten
Waij cust mij achter ick heb een vijge gegeten
wadt dese Lollaert hier staet en quetert
tvolck is met mij veel te vast gevetert
oock waer sou hij / sijn selffs kennisse vinden
sij en souts haer oock niet willen onderwinden
met hem dus te smeden minckijsers met hoopen
ke volck Lieffgen en Laet u niet verstroopen
ten sal als hij pepelt so quaet niet commen
Wadt meent wie sou tvolckx sonden sonnmen
tvolck heefter al een goede meninghe in
merckt inde geestelijcken / het wordt algewin
sijnse niet vol devotien gesteecken
men hoortse van geen giericheijt spreecken
dees predicanten beleven oock seer wel bedacht
tgeen dat sij leeren en sij hebben oock geen macht
te doolen al wildense / want waer sout hem Liegen
sij weten den wech en sij willen niemant bedriegen
eest niet waer marotte / ke godt geeff u ramp // siet
doen ick dat woort sprack saechdij niet hoe sij cramp // siet
is sij wel een Logenachtige fije
waer siet men nu eenige tirannie
onder de groote heeren end lantregeerders
men vint nu geen gemeents vilders maer deffendeerders
elck soeckt getrouwicheijt nacht en dach
sij beletten der onnoselen roepen o' was
quets vraeget maerotte sij helpes mij togen
wadt segdijer toe ha / en bij gans ogen
sij denckt men liecht wel sonder // root werden
sietmen tgemeen volck niet in deuchden groot // werden
doverheijt gehoorsaem ende godts geboden
woecker ontmeten ontschrijven sijn al gevlooden
haet en nijt en hebben nu geen gehoor
elck is so hij Leeft en spreeckt een oprecht factoor
subjeckt sijn moeder de heijlige kercke
buijten kercke ketterije met woorden en wercke
Liefflijck sijnen broeder sonder ommesien
ist niet so marotte / ontbeijt wadt sals geschien
al swijcht sij oock ick schadt sij denck onversaecht
recht alsomen de pijcken in vlaenderen draecht
oft voorwaerts so de hoenderen schraven
wie sou nu eenich ongelooff mogen straven
in eenigen straete in Leecke off clerck
waer sietmen nu des vleeijsch vrijheijts gemerck
poinctgens boecken schrijven off leesen
de levende heijligen worden begresen
stootsel en misbruijck sijn al gebannen
Jonassche predicanten Nominitsche mannen
hebben die niet allen nu het regement
Ezechias breeckt nu tmetaelen serpent
Helijas sietmen dat Baals priesters onthooft
Dathan en Abijron sijn ondertvolck niet meer gelooft
gans vier siet doch Marot staen pruijcken
wadt machse dencken / waij dat wij best gelijcken
den heijdenschen honden in dongelooffs geblaff
Och volck volck wildij noch niet laeten aff
ghij en sulles u niet broemmen hier wel op let
want den bijl siet is vast aenden boom geset
den houwer die compt terstont sonder verlingen
als eenen blixum.
Ist niet te bedwingen.....
geminde meester goet ingeven......
Neent door u maer deur goods gratije verheven
en sal die vercregen en gewonnen // sijn
tmoet door rechte kennisse begonnen // sijn
met den wille / van sonden aff te staen
en voorts in deuchden sterck voort te gaen
en dat also Lange alsmen hier Leeft
wadt baetet dat een koe veel melcks geeft
ende dat sijt wederomme stoot met de voeten
gods bevel wij te rechte aenmercken moeten
so datmer stichticheijt bij mach Leeren
wadt proffijt ist dadt wijt den heer der heeren
voor noenne dienende sijn inder kercken
en naernoen weer gaen tot sondighe wercken
hoe soude die heere te vreden mogen blijven
Dat en liet volck niet al soudtment ontlijven
tvolcht veel te seer sijn boel nae Alderhande gebreck
daer weet ghijt al..
Wadt hout uwen beck......
tis schande dat sodt so veel gecals // hebt
Volck ghij vreest niet eer ghij den slach op den hals // hebt
so vast hebdij de sonde in u gekneden
dies wordij van plaegen haest bestreden
eer dat ghij meijnen sult ick segt u claer
wraeck der sonden ratelt binnen
Hoort ghij dat volck..................
Acharmen wadts daer........
hoe compt de rammeling hier dus fellijck
Tis wraecke van sonden die ratelt dus snellijck
en die sal hier comen sijn beleg op slaen
Compt hij alleen........
Jae hij / maer hem sullen saen........
oorloch / sterfte / en dieren tijt volgen
die u o' volck die den heer hebt verbolgen
brengen sullen in swaeren gewene
Och mijn lieve heer Jesus van Nazerene
quamen die eijlacen arm volck waer bleeff // ick
Noij so bevreest............
Eij eij eij hoe beeff ick.....
van vreese dat ick stae en taetele........
Als wraecke van sonden roert sijnen ratele
men hoortet in allen dlant wel hier ter kuere
Dat doetmen wel heel hollant en brabant duere
Jae selant en vlaenderen mede en veel voorder / noch
Hoort toch noch eens siet.....
Och heere godt och.......
alderhande gebreck waer ben ick toegecomen
Dat soudij bedacht hebben tot uwer vromen
doen ghij u selffs kennisse u wijff so schandelijck
van u verjaechden en so vijandelijck
alderhande gebreck tot u amije naempt
hebt dit nu voor dadt
Noijt so beschaempt........
Eij eij eij noch eens noijt sulck verstrangen
wraeck van sonden uijt toegemaeckt alst behoort
Her her ghij overspelich volck geeft u gevangen
van gods wegen het is nu met u gedaen
en ghij alderhande gebreck wilt hier stille staen
u sententie sal u corts sijn gelesen
Och heer waeromme.......
wraeck van sonden
Vrachdij dat midts desen
dat ghij u so oneerlijcken hebt geregiert
en u selffs kennisse hebt van u gestiert
u goede huijsvrou die ghij hadt getrout
daer en boven noch vrijmoedich en stout
u verhangende aen alderhande gebreck
dese hoere als een dootsondich stapel geck
tegens twoort gods met onreden
ende niet op en hout minckijsers te smeden
u selven aen allen zijden quetsende
ende alle staeten deerlijck verpletsende
wadt dunckt u sijn dit niet stucken genoech
om dlijff te verliesen
Och met welcken ongevoech
alderhande gebreck hebdij mijn verdult
Volck / wadt wijdt ghijt mijn dat / tis u eijgen schult
wie ick was dat wist ghij wel te vooren
Men sluijt den stal eerst alst peert is verlooren
als wraecke van sonden nae wercken compt loonen
hoe gaernne sou tvolck hem dan verschoonen
dan gaetment al op een ander Leggen.
Och alderhande gebreck.....
Volck wil ickt u seggen.....
belijt hier goetwillich wadt ghij hebt bedreven
want ghij moet sterven..
Och goet ingeven......
isser nu geen troost in desen saijsoen
Och volck volck hadt ghij in tijts willen doen
tgeen dat ick u so liefflijcken vermanende was
tspel en waer dus verde niet verlopen op dit pas
maer mijn vermanen docht u al sotternije...
Doen ghij met alderhande gebreck u amije
liept trijumpheren nachten ende dagen
en tot allen ondeuchden hadt behaegen
met ijpocrijtschap u geveijst generende
van geen tijranich werck u ververende
en tot alle boeverije steden uwen voet
Overbesich met valsche seckten verwoet
van godt den heer gefondeert noch geplant
de schrift valsch uuijtleggende met onverstant
der heijliger kercke geboden verachtende
gods heijliger kiet oneere versmachtende
eer wraecke van sonden u was op den halss
doen soudij u bedacht hebben van als
ende van dees hoere hebben genomen den keer
ende u selffs kennisse u huijsvrouwe weer
gesocht hebben sonder eenich verlaet
volch
Is dan aen tverdoolt volck / meer geen raet
en sijn der genaeden handen gebonden
wee wee mij allendige
Ick wraecke der sonden
segge u van wegen der goddelijcker majesteijt
dat ghij volck u tot sterven bereijt
dits u sententije sonder vercleninge
Mach ick dan tswaert crijgen
wraecke van sonden.
Neen u sullen steenigen
als een overspeelder des zeecker sijt
oorloch sterfte ende dieren tijt
na den wedt die de mogende godt moijsen gaff
her oorloch sterft en dieren tijt compt aff
en voldoet u offijcije tis gods bevel
Orloch sterft en dieren tijt toegemaeckt alst behoort grijpen tvolck
						om te steniigen
Och heere god welcke Drie moorders fel
ick ben halff doot van haeren gesichte
o' goddelijcke genaede swaer van gewichte
Jae swaerder dan alle mijnder sonden pack
mijn arm dootsondich volck in dit ongemack
door den naeckten Christum wilt toch niet vergeeten
ick kenne mijn schult gode onverweeten
den doot ben ick wel duijsent werff waerdich
mijns selffs kennisse wil ick sijn aenvaerdich
mach wraecke van sonden een weijnich verbeijen
en van alderhande gebreck gae ick mij scheijen
sijet heere so ghij wilt ick come tot u
Nu doet u offijcije........
Der Genaeden moeder een vrou geestelijck gecleet.
Verbeijt wadt nu..........
den man is mijn dus wilt op houwen....
Hoe sou dat comen.......
Der Genaden moeder
Ick sal u ontvouwen
wraecke van sonden met schriftuerlijcken beschee
wie ontnam u segt mijn die van Nineve
Wie ontnam u davidt oncuijssch en manslachtich
wie ontnam u magdalena en den moorder crachtich
ick der genaden moeder willtet versinnen
om dat sij haer schult groot gingen bekinnen
so tvolck hier mede doet dit is de saecke
Moet ick dan cesseren der sonden wraecke
vanden heere hier gestelt dats immers abuijs
Wildij dan ons heeren woorden maecken confuijs
die den oprechten bekeerden sondaeren al
haer boossheijt vergevende is groot en smal
ende int getal // der vercorenden stellende
oft Licht Liecht Ezaias die ons oock is vertellende
dat godt den heere den bekeerden het aenschijn biet
dat ghijt weet ten sijnd al die van sodoma niet
oft Jootsche phariseen die hertneckech blijven
u offijtije is voldaen dus gaet vrij drijven
met u drie gesellen fel int vermeten
Hoe ben ick voldaen dan....
Der Genaeden moeder
Hoe / dat doet chrustus weeten.....
die hem selven en verdommen......
daer en sal geen oordeel meer over gaen oft commen
sijn dat blau blommen // hoe smaeckt u dat zap
Och moeder genaden hoe menigen trap
onteldij mij dachlijckx twelck mijn geen Jolijt // drinckt
Ghij doet u offijcij en alst mijn tijt // dunckt
so doe ick oock dmijne so dat behoort
dat ghij den hertneckijgen sondaeren versmoort
dat mach dat sal en dat moet ick oock gedogen
laet mijn dan oock met der genaeden oogen
den bekeerden van gantscher harten beschouwen
geen meerder quaet den sondaers dan wantrouwen
en niet bequamers dan betrouwen en hoopen
Ick hoort u seggen........
Doet u oogen open.........
en wilt de schristuere wel deurgronderen
wantrouwen Leert gods natuere goet blasphemeren
en nu in dese en dan in die seckte dwaelen
Den bloedigen roden wijn doetse verschaelen
verquisten en faelen slevens broot excelent
daer caim was in blijvende hertneckich en verblent
met Judas Ischarioth hoe wel dat hem nu rout
in allen spelen daegelijckx den boeck in hout
condij hier tegen seggen ick meen neen // ghij
Waij tis mijn beter dat ick te vreen // sij
maer set toe volck de waecke werdt u bevolen
Al sijdij mijn nu behendich ontstoolen
ghij en sijt noch niet al vrij / wacht u voorden slach
Volck en wilt nu niet meer omme sien alsomen plach
op dattet met u niet quaeder en werdt
rassch alderhande gebreck maeckt wech uwen tert
om dat tvolck u smeeckenge heeft gelooft
so was hij bijnae vanden lijff berooft
wech metten mimckijssers en met alden bras
ter plaetsen daer de necker oijt de beste was
en sijnder sonden sal een ewich verwijt // hebben
O volck ghij meucht nu wel groot Jolijt // hebben
ghij waert vlus meer oudt dan hondert Jaer
wilt nu den speelderen niet meer volgen naer
maer uus selffs kennisse laet weder bij u beclijven
Tswaer so lang men wraecke van sonden hoort kijven
want alderhande gebreck is veel te soet
waer de roeij vanden eersch // twaer al boet
al weer het ou deuntgen sou wuijtgen pijpen
Volck wilt u out ambacht niet meer aengrijpen
minckijsers te smeden met alderhande gebreck
oft dees drie souden u steenigen en inden dreck
uwer sonden versmoren sonder ontfarmen
dits oorloch / bloetgierich met beijde sijn armen
sijn steenen daer hij mede steent sijn dat ghij verstaet
brant / dieft moort / vangen en overdaet
steden dorpen castelen winnen en destrueren
cloosters vernielen nonnen vijoleeren
ghehoude vrouwe en maechden ontschaecken
en ontallijcke weduwen en weesen maecken
waer dat hij compt treckt hij hij dit regijstere
den coopman en Lantman maeckt hij bijstere
alle landen brengt hij int verstrangen
den paijs heeft hij en sal houden gevangen
tot dat godt uwe wegen sullen behagen
dits sterfte de welcke men mach beclaegen
de comenschap van alle Landen heeft geschrijnt
en sal geschrijnt houwen tot dat ghij / volck / u pijnt
den heere te behaegen in wercken en woorden
sijn steenen daer hij mede stenicht is haestich vermoorden
nu met popelsije dan al geuwende
al eetende al drinckende minnmermeer verseuwende
niet aensiende rijck arm oft slave
hij en spaert Paus keijser hartoch noch grave
wanneer ick wilde ter feesten noot // hijse
huijden goedts moets morgen doot // hijse
geen appel en mach desen maecken madt
dit is dueren tijt die dorstich is en selden sadt
die alle die werrelt met armoeij verlackt
dit is hij die de nering heeft gesackt
ende so lange gesackt sal houwen..
tot dat ghij u perfeckt sult laeten berouwen
het spel met alderhande gebreck bedreven
sijn steenen daer hij me stenicht sijn suchten en beven
van armoeij vercrimpen en verdwijnen vergaen
mistroostich blasphemeren en wanhopen saen
ongetijdich weder regen blicxem en tempeest
ongetemperde daegen en tijden meest
onnatuerlijcke quistinge met allen
van tgeenne dat ick u volck tsjaers te goede sou vallen
dus siet toe voorts oft u naeckt een meerder gequel
hijer mede vertrecken wij
O godt Emanuel......
u barmherticheijt wie soudese mogen uuijt spreecken
En is de heere niet vol soeter treecken
wie is sijns gelijck int ontfarmen soo soet
o' volck oft ghij so Lichtelijck met ootmoet
u van uwen boosen wegen woudt keeren
als tot u bereijt is de heer der heeren
u ontfangende met uuijtgereckten armen
u wangen droogende van weenen en karmen
daer boven in zijn eeuwige glorije
Nu volck hout dit wel in u memorije
peijst waer en hoe verde ghij geweest sijt verseijlt
al sijn nu der mimckijsers quetsueren gheheijlt
wacht u voor een arger doet als de wijse
u selffs kennisse seer goet van prijsse
ontfangen hebbende wilt voorts bij u houwen
alderhande gebreck vol van ontrouwen
schout voorts met der minckijseren smedinge
en wilt u begeven tot devote bedinge
met een ootmoedich hert niet twijffelachtich
een devoot gebet maeckt godt tot ontfarmen sachtich
die der sonden gestoort ende verbolgen
wilt morgen met traenen de processie volgen
ende u stellen tot het gemeen gebedt
Hoort toch wat desen meester voorset
waer blijft devotije daer ghij aff gewaecht
alsmen nu generael processie draecht
tvolck / volcht wel mede al caekel dol
maer naenoen sijn weer alde taeveernen vol
mans en vrouwen Jae Leecken en clercken
daermen goet exempel aen souden mercken
alsmen die precessie souden hantieren
dan soudmen alden dach voorts van sonden vieren
biddende vastende ende abstijnerende
so mocht wraecke van sonden blijven cesserende
anders wadt baetet gebeden ofte geweent
meendij datmen godt also versoent
Eijlacijen neent
tmoet al anders te wercke gaen op dit pas
merck wel op den Coninck Ezechias
op die van ninivee en op david mede
in wadt manieren sij penitentije dede
niet met een cout gebedt ick moetet vercondigen
maer sij hielden gantschelijck op van sondigen
ende waer dat niet en geschiet mijn wel verstaet
tis al verloren datmen veel processien gaet
het aff laeten gaet al voor d'luijen en singen
Waij sou dit volck dit nu mogen volbringen
twort haer oock seer geleert so te doen
haer dunckt slechs als sij smorgens oft voor noen
een coude misse al slapende hebben gehoort
al ist al clappende / dat sij dien dach voort
overbringen moogen tot haeren appetijte
Ja oock tot sijns naestens grooten onproffijte
al gaet volck so voort met sonden gevetert
hij meijnt het smorgens ist al gebetert
het rijcke gods en wordt so voor al niet gesocht
maer in allen u wercken / volck / sijt dit wel bedocht
so wel des avonts als des morgens suldijt soecken
en al ter eeren gods u wercken vercloecken
wechdoende alderhande gebrecklijckheijt